b'\n_START_ARTICLE_\nDistributisme\n_START_PARAGRAPH_\nDistributisme er en \xc3\xb8konomisk teori formulert av Hilaire Belloc og G.K. Chesterton, basert p\xc3\xa5 pave Pius XIs og Leo XIIIs skrifter om sosial rettferdighet._NEWLINE_If\xc3\xb8lge distributismen er privat eiendomsrett en fundamental rettighet, og produksjonsmidlene b\xc3\xb8r spres s\xc3\xa5 bredt som mulig og ikke sentraliseres under statlig kontroll, et f\xc3\xa5tall individer eller selskaper. Distributismen st\xc3\xb8tter et samfunn der eierskap er vidt distribuert for slik \xc3\xa5 bidra til sosial orden._NEWLINE_Distributismen beskrives ofte som i opposisjon b\xc3\xa5de til sosialisme og kapitalisme. Tilhengere av distributisme mener kapitalismen er ustabil fordi den er basert p\xc3\xa5 frihet, men virker sentraliserende. Sosialisme anses som b\xc3\xa5de sentraliserende og regulerende. Tilhengere vil derfor hevde at begge systemene vil frata individet kontroll over n\xc3\xb8dvendige velferdstjenester, enten til markedet eller til staten._NEWLINE_Distributismen blir sagt \xc3\xa5 vektlegge menneskelig aktivitet, \xc3\xa5ndsliv og familieliv over \xc3\xb8konomisk aktivitet.'